Għandi l-pjaċir nistiednek għal-laqgħa speċjali tal-Kunsill Ewropew fit-23 ta' April 2015 fl-16:00. It-traġedji reċenti fil-Mediterran urew għal darb'oħra kemm hi serja s-sitwazzjoni. L-għan tal-laqgħa tagħna huwa li niddiskutu fl-ogħla livell dak li aħna - l-Istati Membri u l-istituzzjonijiet tal-UE flimkien - nistgħu nagħmlu biex nagħtu għajnuna immedjata. Ilkoll nafu li l-migrazzjoni hija kwistjoni kumplessa li tista' tiġi indirizzata biss billi jiġu ttrattati wkoll l-għeruq tagħha. Dan ser jieħu ż-żmien iżda jien konvint li aħna obbligati li nagħmlu dan u ser nagħmlu dan. Il-Ħamis, il-prijorità ewlenija tagħna hija li nipprevjenu li aktar nies imutu fil-baħar. Wara l-laqgħa tas-soltu mal-President tal-Parlament Ewropew, jien għaldaqstant nistenna li naqblu dwar miżuri prattiċi ħafna li jikkontribwixxu għal dan il-għan, partikolarment billi jissaħħu l-possibbiltajiet ta' tfittxija u salvataġġ, billi jiġu miġġielda dawk li jiffaċilitaw dħul illegali u billi l-vittmi tagħhom jiġu skoraġġiti milli jqiegħdu ħajjithom f'periklu, filwaqt li tissaħħaħ is-solidarjetà bejn l-Istati Membri. Dawn il-miżuri immedjati ser ikunu l-ewwel pass fl-iżvilupp ta' approċċ tal-UE aktar sistemiku u ġeografikament komprensiv għall-migrazzjoni fil-futur qarib. Nistenna bil-ħerqa li niltaqa' miegħek. Ara l-paġna tal-laqgħa